Simona Halep (32 de ani) a jucat ultima partidă oficială pe 29 august 2022, însă calvarul ei, cu o suspendare de 4 ani pentru dopaj, se poate încheia deja. Asta dacă se va confirma informația-bombă pe care tocmai a furnizat-o Antena 3 CNN: suspendarea dictată de Sport Resolutions, valabilă până pe 6 octombrie 2026, ar fi fost redusă de Tribunalul de Arbitraj Sportiv de la Lausanne (TAS).
Potrivit sursei citate, după audierile de la TAS, din perioada 7-9 februarie, Simona ar fi primit o suspendare de doar 9 luni. Ceea ce i-ar permite întoarcerea pe terenul de tenis, în condițiile în care ea stă deja pe tușă de un an și jumătate!
Antena 3 CNN susține că Halep ar fi obținut reducerea suspendării, după ce avocații ei ar fi reușit eliminarea probei de sânge din care ar fi ieșit al doilea capăt de acuzare, cel cu pașaportul biologic.
Euronews a obținut, la rândul său, confirmarea știrii pe care a dat-o, în premieră, Antena 3 CNN.